Der har været flere røde flag at finde på Vestkysten denne sommer, og det med god grund. Så sent som i sidste uge måtte livreddere ved Hvide Sande hjælpe seks børn i land, der var fanget i et revlehul. I Nordjylland har der i uge 30 været flere aktioner i forbindelse med ophold ved stranden. Og grundet flere livreddende aktioner landet over, kommer TrygFondens Kystlivredning med et opråb til forældre om at holde øje med deres børn, når de bader. - Bølgernes kræfter kan overraske selv voksne, og derfor bør man altid gå med i vandet og være tæt på, når børnene bader, siger Anders Myrhøj, der er kystlivredningschef i TrygFondens Kystlivredning, i en pressemeddelelse. - Der kan komme en stor bølge, som vælter dem omkuld, de kan blive fanget af strømmen, eller børnene kan komme til at bevæge sig for langt ud, så de pludselig ikke kan bunde. Anders Myrhøj understreger, at langt de fleste forældre er meget opmærksomme på deres børn på stranden, men de ser også forældre, som solbader, læser avis eller kigger på mobilen, mens børnene leger i vandet.

Opsummering:
TrygFondens Kystlivredning kommer med opråb efter højt antal aktioner ved strandene.